b'\n_START_ARTICLE_\nMa\xc5\xa1a Kociper\n_START_SECTION_\n\xc5\xbdivljenjepis\n_START_PARAGRAPH_\nLeta 1996 se je zaposlila kot svetovalka v Dr\xc5\xbeavnem zboru Republike Slovenije; tu je ostala do leta 2000, ko se je zaposlila v agenciji Pristop. Na Pravni fakulteti v Ljubljani je leta 1997 diplomirala z nalogo Funkcije predsednika republike v parlamentarnem sistemu (COBISS) in opravila \xc5\xa1e pravni\xc5\xa1ki dr\xc5\xbeavni izpit._NEWLINE_Leta 2000 je postala vodja Slu\xc5\xbebe za odnose z javnostmi in Slu\xc5\xbebe za alternativno re\xc5\xa1evanje sporov (mediacijo) na Okro\xc5\xbenem sodi\xc5\xa1\xc4\x8du v Ljubljani); na sodi\xc5\xa1\xc4\x8du je ostala do leta 2007._NEWLINE_Leta 2006 in leta 2010 je bila izvoljena v Mestni svet Mestne ob\xc4\x8dine Ljubljana na Listi Zorana Jankovi\xc4\x87a; v prvem mandatu je bila \xc4\x8dlanica Odbora za gospodarske javne slu\xc5\xbebe in promet, Odbora za varstvo okolja, Odbora za lokalno samoupravo ter Komisije za mandatna vpra\xc5\xa1anja, volitve in imenovanja._NEWLINE_Na pred\xc4\x8dasnih dr\xc5\xbeavnozborskih volitvah 4. decembra 2011 je bila na listi Pozitivne Slovenije izvoljena v Dr\xc5\xbeavni zbor Republike Slovenije. Na ustanovni seji 21. decembra 2011 jo je Pozitivna Slovenija kot prvo \xc5\xbeensko predlagala za funkcijo predsednika Dr\xc5\xbeavnega zbora Republike Slovenije; v prvih dveh krogih je kandidirala proti Borutu Pahorju, medtem ko jo je v tretjem krogu premagal Gregor Virant (Pahor v tretjem krogu ni vlo\xc5\xbeil kandidature). Pozneje na seji so ustanovili \xc5\xa1e Odbor za notranjo politiko, javno upravo in pravosodje Dr\xc5\xbeavnega zbora Republike Slovenije in za predsednico izvolili Kociperjevo.'